Na osnovu člana 40 stav 4 Zakona o alternativnom rješavanju sporova (“Službeni list CG”, broj 77/20), Ministarstvo pravde donijelo je

**PRAVILNIK**

**O PROGRAMU OBUKE ZA EVALUATORE SPORA**

**Član 1**

Ovim pravilnikom propisuju se program obuke za evaluatore spora (u daljem tekstu: program obuke), način sprovođenja obuke, kao i obrazac uvjerenja o završenoj obuci.

**Član 2**

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Član 3**

Program obuke traje 24 časa, a sprovodi se u tri radna dana.

Svaki radni dan sadrži obuku raspoređenu po časovima u trajanju od 45 minuta do 90 minuta, sa pauzama između časova.

**Član 4**

Prvi dan obuke sadrži sedam opštih tema, i to:

1. Alternativno rješavanje sporova;
2. Pojam rane neutralne ocjene spora, istorijski razvoj;
3. Normativni i institucionalni okvir u oblasti alternativnog rješavanja sporova;
4. Svrha i prednosti rane neutralne ocjene spora;
5. Konflikt/metode prevazilaženja konflikta;
6. Podobnost predmeta za ranu neutralnu ocjenu spora;
7. Rana neutralna ocjena spora i medijacija (odvojeno i zajedno).

Obuka iz stava 1 ovog člana traje osam časova.

**Član 5**

Drugi dan obuke sadrži pet tema, i to:

1. Osnovna načela rane neutralne ocjene spora;
2. Uloga evaluatora spora (ko može da bude evaluator spora, vještine za bavljenje ranom neutralnom ocjenom spora);
3. Uloga advokata u postupku rane neutralne ocjene spora i prednosti rane neutralne ocjene spora za advokate;
4. Upućivanje i priprema rane neutralne ocjene spora (utvrđivanje uslova za početak rane neutralne ocjene spora);
5. Postupak rane neutralne ocjene spora kroz faze postupka:

* uvodno izlaganje evaluatora spora;
* dostavljanje pisanih izjava i podnošenje dokaza o svim činjenicama u vezi sa spornim odnosom koji je predmet rane neutralne ocjene spora;
* održavanje sastanka sa strankama i njihovim punomoćnicima;
* sačinjavanje posebno obrazložene neutralne ocjene činjeničnih i pravnih elemenata spornog odnosa koji je predmet rane neutralne ocjene spora, sadržaj neutralne ocjene spora, predstavljanje i obrazloženje ocjene);
* pregovaranje i zaključenje poravnanja pred evaluatorom spora (vještina pregovaranja, stilovi pregovaranja, vještina pronalaženja opcija za sporazum bez nuđenja određenog sporazuma, vještina pronalaženja predloga za poravnanje).

Obuka iz stava 1 ovog člana traje osam časova i sastoji se od teorijskog dijela i praktične vježbe koju sprovodi trener postavljanjem zadatka.

**Član 6**

Treći dan obuke sadrži pet tema, i to:

1. Komunikacijske tehnike - preoblikovanje, sažimanje;
2. Neverbalna komunikacija;
3. Aktivno slušanje;
4. Vještina postavljanja pitanja;
5. Traženje izlaza iz „slijepe ulice“.

Obuka iz stava 1 ovog člana traje osam časova i sastoji se od teorijskog dijela i praktične vježbe koju sprovodi trener postavljanjem zadatka.

**Član 7**

Tokom obuke koristiće se različiti metodi učenja – predavanja, video prezentacije, gledanje filma, vježbe, rad u grupama, individualni rad, interaktivne vježbe, igranje uloga, davanje povratnih informacija, diskusija i dr.

**Član 8**

Svakom polazniku obuke trener daje pisanu opisnu ocjenu na osnovu koje Centar za alternativno rješavanje sporova izdaje uvjerenje o završenoj obuci za evaluatora spora.

**Član 9**

Uvjerenje o završenoj obuci za evaluatora spora izdaje se na obrascu koji sadrži: Grb Crne Gore, nazive: „CRNA GORA“ i „CENTAR ZA ALTERNATIVNO RJEŠAVANJE SPOROVA“, pravni osnov za izdavanje uvjerenja, naziv ,,UVJERENJE o završenoj obuci za evaluatora/evaluatorku spora'', mjesto za ime, ime oca i prezime kandidata koji je završio obuku za evaluatora/evaluatorku spora, period u kome je izvršena obuka, broj, mjesto i datum izdavanja uvjerenja, kao i mjesta za pečat i potpis direktora/ke.

Obrazac uvjerenja iz stava 1 ovog člana sastavni je dio ovog pravilnika.

**Član 10**

Ovaj pravilnik stupa na snagu osmog dana od dana objavljivanja u “Službenom listu Crne Gore”.

Broj: 01-040/20-8807/2

Podgorica, 19. oktobra 2020.godine

Ministar,

**Zoran Pažin**

**Obrazac uvjerenja o završenoj obuci za evaluatora/evaluatorku spora**



**CRNA GORA**

**CENTAR ZA ALTERNATIVNO RJEŠAVANJE SPOROVA**

Na osnovu člana 40 stav 3 Zakona o alternativnom rješavanju sporova (“Službeni list CG”, broj 77/20), izdaje se

**U V J E R E NJ E**

**o završenoj obuci za evaluatora/evaluatorku spora**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ime, (ime oca) i prezime

**USPJEŠNO JE ZAVRŠIO-LA OBUKU ZA EVALUATORA/EVALUATORKU SPORA**

koju je sproveo Centar za alternativno rješavanje sporova u periodu od \_\_\_\_\_\_\_\_\_\_\_ do \_\_\_\_\_\_\_\_\_\_20\_\_\_. godine

Broj:\_\_\_\_\_\_\_\_\_\_

M.P. Direktor/ka

Podgorica,\_\_\_\_\_\_\_\_\_\_\_\_